Nogironligi bo`lgan shaxslarning huquqlarini himoya qilishga oid normativ-huquqiy hujjatlar to`plami taqdim etildi

Bugun, 17 may kuni Adliya vazirligi hamda “Mintaqaviy muloqot” xalqaro tashkilotining O`zbekistondagi filiali bilan hamkorlikda tayyorlangan “Nogironligi bo`lgan shaxslarning huquqlarini himoya qilishga oid normativ-huquqiy hujjatlar to`plami” taqdimoti bo`lib o`tdi. Bu haqda Adliya vazirligi Jamoatchilik bilan aloqalar bo`limi xabar bermoqda.
Tadbirda ta`kidlanishicha, mamlakatda nogironligi bo`lgan shaxslarni ijtimoiy qo`llab-quvvatlash masalasiga alohida e`tibor qaratiladi. Ularning huquqlari himoyasi borasida ko`plab me`yoriy hujjatlar ishlab chiqilgan va amaliyotga tatbiq etilmoqda. Respublikamizda bugungi kunda 70 mingdan ziyod nogironligi bo`lgan shaxslar mavjudligini inobatga olsak, imkoniyati cheklangan yoki nogironligi bo`lgan shaxslar o`zlariga tegishli bo`lgan huquqiy axborotlar bilan tanishishda biroz qiyinchilikka duch kelmoqda edi. Adliya vazirligi tomonidan manzilli targ`ibot yo`nalishida amaliy ishlar olib borilmoqda.
Ta`kidlanishicha, nogironligi bo`lgan shaxslar uchun qo`llaniladigan soliq imtiyozlari, qulay mehnat shartlari, ijtimoiy himoya masalalari, shu bilan birga ularning huquqlarini buzganlik uchun javobgarlik choralari o`z ifodasini topgan ushbu to`plam nogironligi bo`lgan shaxslarga o`z huquqlarini o`qib o`rganishlariga yordam beradi. Hozircha 5000 nusxada chop etilgan mazkur to`plamda shaxslarning huquqlariga oid 11 ta qonun hujjatlaridagi normalar jamlangan.Tadbirda to`plam mazmun-mohiyatiga bag`ishlangan taqdimot ham bo`lib o`tdi.
Ushbu tayyorlangan to`plamning yana bir afzallik tomoni shundaki, ko`zi ojiz va kitob varaqlashga imkoniyati bo`lmagan shaxslar uchun audio disklar ham qo`shib tayyorlandi.
Taqdimot yakunida yangi to`plam tadbir ishtirokchilariga hamda O`zbekiston Nogironlar jamiyatiga, Karlar jamiyatiga O`zbekiston “VETERAN” jangchi-faxriy va nogironlari birlashmasiga, Qandli diabet bilan kasallangan bemorlar va nogironlarning “Umid” xayriya Jamoat birlashmasiga, “Inklyuziv hayot” nogironlar jamoat birlashmasiga va boshqa tashkilotlarga beg`araz taqdim etilib, yetkazildi.
Ma`lumot uchun:
O`tgan yili vazirlik qoshidagi “Adolat” milliy huquqiy axborot markazi tomonidan O`zbekiston Respublikasining Konstitutsiyasi va “Nogironligi bo`lgan shaxslarning huquqlari to`g`risida”gi qonun mamlakatimizda ilk bor brayl alifbosida nashr etilgan edi. Ilk bora yaratilgan mazkur to`plamning Brayl alifbosida chop etilganligi nogironligi bo`lgan xususan, ko`rish qobiliyati cheklangan shaxslarga o`z huquqlarini o`rganishga bo`lgan imkoniyatini yanada kengaytirdi.To`plamda ushbu toifadagi shaxslarning qonunchilikda belgilangan shaxsiy, ijtimoiy-iqtisodiy, siyosiy huquqlarini kafolatlaydigan normalar qamrab olingan.